
Comisia pentru Buget,

Finanţe şi Bănci
Bucureşti,   09.03.2017 

Nr. 4c-2/567
Plx.337/2016
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru modificarea şi completarea art.77 din Legea nr.227 din 8 septembrie 2015 privind Codul fiscal, cu modificările şi completările ulterioare, trimisă spre dezbatere în fond, cu adresa nr.Plx.337/2016, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE

Leonardo BADEA
Parlamentul  României

Bucureşti,      09.03.2017
Nr. 4c-2/567
Comisia pentru Buget,

Finanţe şi Bănci
RAPORT
asupra
 propunerii legislative pentru modificarea şi completarea art.77 din Legea nr.227 din 8 septembrie 2015 privind Codul fiscal, cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, spre dezbatere în fond, cu propunerea legislativă pentru modificarea şi completarea art.77 din Legea nr.227 din 8 septembrie 2015 privind Codul fiscal, cu modificările şi completările ulterioare.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă  în ședința din 14 septembrie 2016.

La dezbaterea propunerii legislative s-a avut în vedere avizul favorabil al Consiliului Legislativ, avizul negativ al Comisiei pentru politică economică, reformă şi privatizare şi punctul de vedere negativ al Guvernului.
Propunerea legislativă supusă dezbaterii are ca obiect de reglementare modificarea alin.(2) al art.77 din Legea nr.227/2015, în sensul actualizării pragurilor minime şi maxime pentru care se acordă deducerile personale din salariul lunar brut pentru cazurile în care persoanele în întreţinere sunt minori neîncadraţi în muncă, precum şi valorile acordate în funcţie de numărul de persoane aflate în întreţinere.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din data de 08.03.2017.
La lucrările Comisiei și-au înregistrat prezența un număr de 18 deputați, din totalul de 25 de membri.
La dezbaterea acestei propuneri legislative au participat, în calitate de invitați, reprezentanți ai Ministerului Finantelor Publice.
În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate  de voturi, să supună Plenului Camerei deputaţilor, un raport de respingere a propunerii legislative pentru modificarea şi completarea art.77 din Legea nr.227 din 8 septembrie 2015 privind Codul fiscal, cu modificările şi completările ulterioare deoarece era necesar să se respecte dispoziţiile art.21 din Legea reponsabilităţii fiscal-bugetare, nr.69/2010 republicată, cu modificările şi completările ulterioare, potrivit cărora "În cazurile în care se fac propuneri de acte normative care conduc la diminuarea veniturilor bugetare, se va elabora fişa financiară potrivit prevederilor art.15 din Legea nr.500/2002 privind finanţele publice, cu modificările şi completările ulterioare, care trebuie să îndeplinească cel puţin una din următoarele condiţii:

a) să aibă avizul Ministerului Finanţelor Publice şi al Consiliului fiscal, conform căruia impactul financiar a fost luat în calcul în prognoza veniturilor şi nu afectează ţintele bugetare anuale şi pe termen mediu;

b) să fie însoţită de propuneri de măsuri de compensare a impactului financiar respectiv, prin majorarea altor venituri bugetare". 
În raport cu obiectul şi conţinutul său, propunerea legislativă face parte din categoria legilor ordinare.

